S-170/2016

Mál þetta, sem tekið var til dóms 24. júní síðastliðinn, er höfðað með ákæru lögreglustjórans á höfuðborgarsvæðinu, útgefinni 26. apríl 2016, á hendur J-kk-þgf V-kk-þgf B-kk-þgf, kennitala [...], Þorrasölum 5-7, Kópavogi, „fyrir þjófnað í Garðabæ með því að hafa sunnudaginn 1. nóvember 2015 stolið vörum að samtals söluandvirði 7.305 krónur úr versluninni IKEA við Kauptún 4.

Telst þetta varða við 1. mgr. 244. gr. almennra hegningarlaga nr. 19/1940. Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði hefur fyrir dómi játað brot sitt skýlaust og var farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hefur gerst sekur um það brot sem honum er gefið að sök í fyrrnefndri ákæru og er það rétt heimfært til refsiákvæða. Ákærði hefur unnið sér til refsingar.

Ákærði er fæddur [...] og á samkvæmt sakavottorði að baki sakarferil sem nær aftur til ársins 2005. Með dómi 18. október það ár var ákærði dæmdur 60 daga fangelsi, skilorðsbundin til þriggja ára, fyrir þjófnað og brot gegn umferðarlögum. Þá var ákærði dæmdur til greiðslu sektar fyrir brot gegn umferðarlögum og var sviptur ökurétti í 10 mánuði í september 2009 og gekkst undir sátt um greiðslu sektar í janúar 2010, í báðum tilvikum fyrir brot gegn umferðarlögum. Með dómi 3. mars 2011 var ákærði dæmdur til greiðslu sektar fyrir þjófnað og brot gegn umferðarlögum. Þá var ákærði með dómi 24. ágúst 2011 dæmdur fyrir brot gegn almennum hegningarlögum, en ekki gerð sérstök refsing. Þann 13. ágúst 2012 var ákærði dæmdur í 45 daga fangelsi fyrir brot gegn umferðarlögum og lögum um ávana- og fíkniefni og sviptur ökurétti ævilangt. Með dómi 28. ágúst 2013 var ákærði dæmdur í 15 daga fangelsi og sviptur ökurétti ævilangt. Loks var ákærði dæmdur 6. maí 2015 í 45 daga fangelsi, skilorðsbundið til tveggja ára, fyrir brot gegn lögum um ávana- og fíkniefni. Með því broti sem ákærði er nú sakfelldur fyrir hefur ákærði rofið skilyrði fyrir frestun á fullnustu refsingar samkvæmt síðastnefndum dómi. Með vísan til 60. gr. almennra hegningarlaga nr. 19/1940 er refsing dómsins nú tekin upp og dæmd með þeirri refsingu sem ákærða verður nú gerð. Samkvæmt því og 77. gr. almennra hegningarlaga þykir refsing ákærða hæfilega ákveðin fangelsi í 60 daga. Fært þykir að fresta fullnustu refsingarinnar svo sem nánar greinir í dómsorði.

Samkvæmt 1. mgr. 218. gr. laga nr. 88/2008 um meðferð sakamála ber að dæma ákærða til að greiða sakarkostnað málsins, það er þóknun skipaðs verjanda síns, E-kk-ef S-kk-ef hrl., sem þykir hæfilega ákveðin 124.000 krónur að virðisaukaskatti meðtöldum.

J-kk-nf H-kk-nf héraðsdómari kveður upp dóm þennan.

D ó m s o r ð:

Ákærði, J-kk-nf V-kk-nf B-kk-nf, sæti fangelsi í 60 daga, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði þóknun skipaðs verjanda síns, E-kk-ef S-kk-ef hrl., 124.000 krónur.

J-kk-nf H-kk-nf